《拟陶徵君饮酒二十首 其二十》
明代·杨起元

陶公天民彦，慨世少复真。吾真既不复，弥缝焉得淳。

大哉鲁中叟，日月万古新。六经罗章句，灰灭甚狂秦。

所赖故来物，耿耿绝纤尘。耳目各聪明，四体俱能勤。

如何不自识，浪子忘其亲。赖君有巨筏，与我渡迷津。

歌彼饮酒诗，脱我头上巾。一醉自如如，永为羲皇人。

作者简介：（1547—1599）广东归善人，字贞复，号复所。万历五年进士。从罗汝芳学王阳明理学。张居正当政，恶讲学。适汝芳被劾罢，起元宗王学如常。官至吏部左侍郎。天启初追谥文懿。有《證学编》、《杨文懿集》等。